© Copyright 2011 by Peacemaker Ministries

Originally published in English under the title
Resolving Everyday Conflict by Baker Books,
a division of Baker Publishing Group, Grand Rapids,
Michigan, 49516, U.S.A.

All rights reserved.

z amerického originálu: Resolving Everyday Conflict

Vydal © Zachej.sk, 2024

Preklad © Martin Matis

Grafika © Bookwork.sk

Jazyková korektúra: Marcela Šudíková

Biblické citáty, pokiaľ nie je uvedené inak, sú citované podľa oficiálneho katolíckeho prekladu Svätého písma (SSV, 2023).

ISBN 978-80-8211-730-4 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Úvod

Vitajte!

Keďže ste siahli po tejto knihe, je veľmi pravdepodobné, že vo svojom živote prežívate nejaký konflikt. Vitajte v klube!

Konflikty sú bežnou súčasťou života. Pokiaľ žijete s inými ľuďmi, budete sa stretávať s tým, že vaše názory a činy budú narážať na názory a činy niekoho druhého. Niekedy sa bude dať stiahnuť a ísť si svojou cestou. Pravdepodobne ste však už zistili, že odchod nie je vždy riešením.

Mnohé vzťahy sú príliš dôležité na to, aby ste o ne prišli. Niektoré problémy sú príliš veľké na to, aby sme im podľahli. A niektorí ľudia sa jednoducho nevzdajú, kým nedosiahnu všetko, čo chcú. Ak sa k tomu ešte pridajú rôzne intenzívne emócie, konflikt môže byť veľmi chaotický a bolestivý.

Ale nemusí to tak byť. Ak budete pokračovať v čítaní tejto knihy, zistíte, že konflikt nemusí byť bolestivý ani deštruktívny. Ak si osvojíte Božie spôsoby riešenia konfliktov, môžete ku konfliktom pristupovať ako k príležitosti zblížiť sa a posilniť vzťahy, nájsť riešenia, ktoré sú spravodlivé pre všetkých, a – čo je najlepšie –, potešiť a uctiť si Boha.

Potešiť a uctiť si Boha? Stavím sa, že to nie je prvá vec, na ktorú myslíte, keď dôjde ku konfliktu. Ani mne sa to tak nejavilo. Prvých dvadsaťpäť rokov môjho života bolo pri konflikte mojím hlavným cieľom potešiť a uctiť si seba a dosiahnuť to, čo som chcel. Boh na tom nemal podiel. Výsledkom bolo, že keď som čelil konfliktu, buď som druhým škodil, alebo som sa jednoducho zložitých vzťahov vzdal.

Ale keď som pracoval ako inžinier v oblasti medicíny, vstúpil do môjho života osobným a silným spôsobom Ježiš. Začal ma meniť tak, že moje priority sa obrátili naruby. Dal mi tiež nové poznatky a zručnosti, ako vychádzať s problémovými ľuďmi. Vďaka tomu som sa stal produktívnejším zamestnancom a aj ma povýšili. Priatelia mi povedali, že sa im oveľa ľahšie zdržiava v mojej blízkosti!

Boh ma naďalej pretváral na zmierovateľa, a to počas štúdia práva, ako aj potom, keď som začal pôsobiť ako advokát. V jednom konflikte za druhým – z ktorých niektoré sa na súde ťahali celé roky –, Boh cezo mňa pôsobil, aby som vnášal pokoj do zdanlivo nemožných situácií.

Zistil som, že zmierovanie je také užitočné, až som sa v roku 1982 stal kresťanským zmierovateľom na plný úväzok. Odvtedy mám tú česť vidieť, ako sa Božie princípy zmierovania dajú použiť na zastavenie rozvodov, obnovu manželstiev a priateľstiev, zjednotenie spoločenstiev veriacich, urovnanie súdnych sporov a dokonca aj na nastolenie mieru medzi bojujúcimi kmeňmi v Afrike a Ázii. Vážne!

Ak sa chcete naučiť, ako tieto princípy uplatňovať vo svojom živote, čítajte túto knihu ďalej. Ak budete brať tieto koncepty vážne, vaše manželstvo, priateľstvo i vaša práca už nikdy nebudú také ako predtým. Namiesto toho, aby ste pred konfliktom utekali alebo ho ešte zhoršovali, sa môžete stať osobou, na ktorú sa ostatní budú spoliehať, že doň vnesie porozumenie, spravodlivosť a zmierenie.

Ak sa vám zásady v tejto knihe zdajú užitočné a chcete sa hlbšie venovať konkrétnym otázkam budovania pokoja, prečítajte si moju knihu The Peacemaker: A Biblical Guide to Resolving Personal Conflict (Cesta zmierenia: biblický sprievodca riešením osobných konfliktov). Bola preložená do jedenástich jazykov a kresťania po celom svete sa z nej učia, ako riešiť konflikty. Bližšie informácie o zdrojoch, svedectvách, kurzoch alebo službách organizácie Peacemaker Ministries nájdete na stránke www.Peacemaker.net.

Nech vás Boh stále viac premieňa na šíriteľa pokoja a použije si vás, aby ste vnášali pokoj do života ľudí okolo seba.

Ken Sande

Podstata konfliktu

ČO TO JE A Z ČOHO PRAMENÍ

Často cestujem za prácou a stravovanie v reštauráciách ma zvykne omrzieť. Keď konečne dorazím domov, je len jedno miesto, kde sa chcem najesť: za naším kuchynským stolom. Ale kým som preč, Corlette má plné ruky práce s chodom našej rodiny, takže keď sa vrátim, rada sa stravuje kdekoľvek, len nie doma!

V začiatkoch nášho manželstva viedli naše rozdielne túžby o tom, kde sa najesť, až k neuveriteľne intenzívnym konfliktom. Keď ma Corlette čakala na letisku, objal som deti, pobozkal ju na líce a potom som sa jej rýchlo spýtal: „Tak čo bude na večeru?“

Niekedy odpovedala: „Ken, mala som bláznivý deň. Nemala som čas variť. Nemôžeme sa najesť niekde vonku?“ Až príliš často sa vo mne ozývalo sebectvo. S hlbokým povzdychom som jej odvetil: „Dobre, keď tak veľmi chceš. Ale bol by som rád, keby si občas myslela aj na mňa. Celé dni som bol na cestách, osamote v nudných hotelových izbách a vonku som sa stravoval trikrát denne. Už by som si rád dal domáce jedlo.“

„Ja mám myslieť na niekoho iného?!“ namietala Corlette. „Ty si sa ma ani len nespýtal, aký som mala deň. Deti boli nezvládnuteľné. Mamu som musela vziať k lekárovi. A pes ovracal celý koberec. A ty myslíš len na to, ako ti mám pripraviť úžasné jedlo.“

Niekedy sa stalo, že si jeden z nás uvedomil, že sme sa ocitli na tenkom ľade, a pochopil, že je čas obrátiť rozhovor iným smerom. Avšak inokedy – musím s hanbou priznať –, sme po ňom korčuľovali, kým sme neprišli na to, ako sebecky sa správame.

Nekonečný konflikt

Nie ste unavení zo všetkých tých hádok? Konflikty sú všade vôkol nás: od našich domovov až po susedstvá, pracoviská, školy a spoločenstvá veriacich. Ako právnik a kresťanský mediátor na plný úväzok som videl zblízka tisíce konfliktov. Bol som svedkom rozvodových a opatrovníckych bitiek, susedských sporov, konaní za ublíženie na zdraví, sporov o zmluvy a cirkevných rozkolov. Ako bývalý inžinier a v súčasnosti ako vedúci zboru viem, ako rýchlo sa pracovisko môže otráviť nezhodami. Ako manžel a otec rozumiem každodenným frustráciám, ktorým rodiny doma čelia.

Keďže žijem v rovnakom svete ako vy, viem, že ste tiež pravdepodobne nedávno zažili konflikt. Možno práve teraz prežívate trápenie z neurovnaného vzťahu.

Chcem vám ponúknuť iný spôsob riešenia konfliktov, ktorý môžete používať po zvyšok svojho života. Aj keď je konflikt prítomný v každej oblasti života, videl som prichádzať pokoj aj do tých najbeznádejnejších situácií. Bol som svedkom toho, ako sa ľudia učia pracovať aj s tými najvážnejšími nezhodami a premieňajú frustráciu na príležitosť. Prekonávajú rozdelenie a tešia sa z harmónie. Ich hnev ustupuje láske, milosrdenstvu, odpusteniu, sile a múdrosti. Ako dochádza k týmto úžasným zmenám? Prostredníctvom osobitného druhu zmierovania. Toto zmierovanie spočíva v uplatňovaní evanjelia a Božích princípov riešenia každodenných problémov.

Účinný spôsob, ako reagovať na konflikty, nám Boh ponúka v Biblii. Každý z nás má prirodzený sklon sústrediť sa pri konflikte na to, čo nám urobil protivník. Lenže ak sa snažíme vyriešiť konflikt tak, že sa zameriavame len na to, čo ten druhý urobil zle, nikdy nedospejeme k skutočnému riešeniu.

Boží prístup sa začína tým, že pochopíme evanjelium – všetko, čo pre nás Ježiš Kristus vykonal na kríži. Prostredníctvom evanjelia sa k nám Boh správa mimoriadne láskavo, aj keď si to nijako nezasluhujeme. A jeho milosrdná odpoveď nám dáva silu reagovať na druhých úplne novým spôsobom. Keď pochopíme, ako radostná zvesť o Ježišovi posilňuje skutočné zmierenie, sme schopní sa začať učiť a uplatňovať Božie praktické kroky na dosiahnutie pokoja. Tieto kroky nie je ťažké objaviť. Jasne ich učí Ježiš i iní ľudia v Biblii. Boh vysvetľuje, prečo dochádza ku konfliktom a ako by sme ich mali riešiť.

ZMIEROVANIE SPOČÍVA V UPLATŇOVANÍ EVANJELIA A BOŽÍCH PRINCÍPOV RIEŠENIA KAŽDODENNÝCH PROBLÉMOV.

Zmierovanie nie je prirodzené nikomu. Vždy je v rozpore s našimi bežnými ľudskými pudmi. Čím viac však čerpáme z Božej moci, čím viac zápasíme pomocou toho, čo nás Boh učí, a čím viac ho poslúchame, tým účinnejšie dokážeme riešiť nezhody s druhými.

Koniec ukážky